
A vendégjáték mint sajátos színházi helyzet és kommunikációs forma az 1870-es években a kolozsvári társulat életében

Dolgozatom hipotézise, hogy a vendégjáték olyan önálló kulturális kódokkal rendelkező játéktípus, amely sajátos színházi helyzetet teremt és jelent a színész, a színház, a közönség és a sajtó számára a 19. század utolsó harmadában. Ennek a hipotézisnek a keretei között arra vállalkozom, hogy az 1870-es évek kolozsvári színházi életéhez kapcsolódó esettanulmányokon keresztül fejtsem ki, értsem meg, dokumentáljam és árnyaljam az erről a játéktípusról tudottakat. A dolgozat tétje, hogy feltárja a vendégszereplések összetettségét: ennek a fényében vizsgálom a vidék és centrum színházszociológiai viszonyát.



